Document ID: 32009R0897

KOMISJONI MÄÄRUS (EÜ) nr 897/2009,
25. september 2009,
millega muudetakse määrusi (EÜ) nr 1447/2006, (EÜ) nr 186/2007, (EÜ) nr 188/2007 ja (EÜ) nr 209/2008 seoses söödalisandi Saccharomyces cerevisiae NCYC Sc 47 lubamise tingimustega
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (1) eriti selle artikli 13 lõiget 3,
ning arvestades järgmist:
(1)
Söödalisand Saccharomyces cerevisiae (NCYC Sc 47), mille kaubanduslik nimetus on Biosaf (edaspidi „Biosaf”) ja mis kuulub söödalisandite kategooriasse „zootehnilised lisandid”, on vastavalt määrusele (EÜ) nr 1831/2003 teatavatel tingimustel kümne aasta jooksul lubatud nuumlammaste puhul komisjoni määrusega (EÜ) nr 1447/2006, (2) hobuste puhul komisjoni määrusega (EÜ) nr 186/2007, (3) lüpsikitsede ja lüpsilammaste puhul komisjoni määrusega (EÜ) nr 188/2007 (4) ning nuumsigade puhul komisjoni määrusega (EÜ) nr 209/2008 (5). Kõnealusest söödalisandist on teatatud kui olemasolevast tootest määruse (EÜ) nr 1831/2003 artikli 10 kohaselt. Kuna kogu selle sätte kohaselt nõutud teave oli esitatud, on kõnealune söödalisand kantud ühenduse söödalisandite registrisse.
(2)
Määrusega (EÜ) nr 1831/2003 on ette nähtud võimalus muuta söödalisandi luba loa omaniku taotlusel ja vastavalt Euroopa Toiduohutusameti (edaspidi „toiduohutusamet”) arvamusele. Biosafi loa omanik LFA Lesaffre Feed Additives on esitanud taotluse, et muuta söödalisandi kaubanduslik nimetus „Biosaf” nimetuseks „Actisaf”.
(3)
Kavandatav lubade muutmine on oma olemuselt puhtalt administratiivne ega too kaasa kõnealuste söödalisandite uut hindamist. Euroopa Toiduohutusametile on kõnealusest taotlusest teatatud.
(4)
Et taotleja saaks kasutada oma turustamisõigusi kaubandusliku nimetuse Actisaf all, on vaja muuta lubade tingimusi.
(5)
Seetõttu tuleks määrusi (EÜ) nr 1447/2006, (EÜ) nr 186/2007, (EÜ) nr 188/2007 ja (EÜ) nr 209/2008 vastavalt muuta.
(6)
On asjakohane kehtestada üleminekuaeg, mille jooksul võib olemasolevad varud ära kasutada.
(7)
Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
1. Määruse (EÜ) nr 1447/2006 lisa 3. veerus asendatakse kaubanduslik nimetus „Biosaf Sc 47” nimetusega „Actisaf”.
2. Määruse (EÜ) nr 186/2007 lisa 3. veerus asendatakse kaubanduslik nimetus „Biosaf Sc 47” nimetusega „Actisaf”.
3. Määruse (EÜ) nr 188/2007 lisa 3. veerus asendatakse kaubanduslik nimetus „Biosaf Sc 47” nimetusega „Actisaf”.
4. Määruse (EÜ) nr 209/2008 lisa 3. veerus asendatakse kaubanduslik nimetus „Biosaf Sc 47” nimetusega „Actisaf”.
Artikkel 2
Olemasolevaid varusid, mis vastavad sätetele, mida kohaldatakse enne käesoleva määruse jõustumise kuupäeva, võib turule lasta ja kasutada kuni kuus kuud pärast kõnealuse jõustumise kuupäeva.
Artikkel 3
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 25. september 2009

Labels: 0
16
17
6